**A gyógynövényektől az egészségügyi adatkincsig - partnernap a PTE Gyógyszerésztudományi Kar szervezésében**

**A Richter Gedeon Zrt., valamint az AstraZeneca magyarországi részlege is képviselteti magát többek között a PTE Gyógyszerésztudományi Kar immáron második alkalommal megrendezett partnernapján, melynek november 11-én a Szentágothai János Kutatóközpont ad otthont. A kerekasztal-beszélgetésekre a Debreceni Egyetem Gyógyszerésztudományi Karáról, valamint a Szegedi Tudományegyetem Általános Orvostudományi Karáról is érkeznek meghívottak.**

*"A partnernap alapvető célja, hogy az intézetek munkatársai kötetlen beszélgetések keretében találkozzanak és eszmét cserélhessenek azokkal a külső gyártói, céges kapcsolatokkal, illetve ezen terület delegáltjaival, akikkel közös munkát végeznek kutatás, fejlesztés, valamint innováció területen, vagy éppen jövőbeni együttműködések kialakításán dolgoznak"* - foglalta össze a rendezvény kapcsán dr. Botz Lajos professzor, a pécsi gyógyszerészkar dékánja. Hangsúlyozta, a partnernap kiváló lehetőséget nyújt a folyó projektek átbeszélésére, valamint újabb kapcsolatok kialakítására.

Az egész napos program során többek között szó esik **az egészségügyi adatkincs hasznosításáról** humán klinikai vizsgálatok, valamint gyógyszeralkalmazás és -fejlesztés terén. Kerekasztal-beszélgetés során járják körül a **gyógynövény alapú termékek gyógyszerészetben betöltött szerepé**t, külön szekcióban foglalkoznak a **bioaktív anyagok ipari hasznosításával**, górcső alá kerül a **rosszul oldódó hatóanyagok formulálásának területe** épp úgy, mint a **ciklodextrin-ligandum kölcsönhatásoké**, mely technológiát az élelmiszer-, a gyógyszer- és a szépségipar is használja.

A rendezvény 9 órakor **dr. Komócsi András professzor**, a PTE tudományos területet érintő rektorhelyettesi feladatok ellátásával megbízott egyetemi tanár, **dr. Bódis József** professzor, az Universitas Quinqueecclesiensis Alapítvány elnöke, **Decsi István** kancellár, valamint **dr. Botz Lajos** professzor, a PTE GYTK dékánjának köszöntő beszédeivel indul. A kerekasztal-beszélgetésekre 9:30 és 15:05 perc között kerül sor.

A részletes program az alábbi linken érhető el: [aok.pte.hu/docs/gytkdh/file/meghivo\_Partner\_Nap\_centenarium\_2022NOV11\_(2).pdf](http://www.aok.pte.hu/docs/gytkdh/file/meghivo_Partner_Nap_centenarium_2022NOV11_(2).pdf)

A szekciókról készült rövid bemutatás az alábbi lejátszási listán tekinthető meg: [youtube.com/playlist?list=PLNJ\_p5hZOQyt\_v1U77mUYPsKlnS-2KDKe](https://www.youtube.com/playlist?list=PLNJ_p5hZOQyt_v1U77mUYPsKlnS-2KDKe)

A partnernap sajtónyilvános, a részvételi szándékot a **lokodi.david@pte.hu** email-címen szükséges jelezni.

**További információ, interjúkérés:**

Lokodi Dávid  
kreatív digitális tartalommarketing manager, kommunikáció- és médiamunkatárs  
Telefonszám: 06-20-257-4745